L’IMCJB publica les bases per a la participació en el Mercat Medieval 2015
2025-07-24

El Mercat Medieval 2015 de Burjassot se celebrarà el cap de setmana del 15 al 17 de maig, omplint la Plaça de l’Ajuntament i l’entorn de les Sitges d’aromes passades, artesania, restauració i espectacles. L’Institut Municipal de Cultura i Joventut de Burjassot acaba de publicar les bases per a la participació en el mateix dels artesans, comerciants i associacions locals.

La participació en el Mercat Medieval dels artesans de Burjassot s’estableix a través de la seua inscripció en el Registre d’Artesans, creat per l’IMCJB, amb la finalitat de millorar la qualitat i les condicions de participació del comerç artesanal en aquest tipus d’esdeveniments. No obstant açò i de forma transitòria, per facilitar l’adaptació dels artesans a aquest nou model de participació, queda oberta de forma independent la sol•licitud específica de participació en el Mercat Medieval, per a aquells interessats que no s’hagen inscrit en el Registre d’Artesans.

Els autoritzats en el Registre d’Artesans hauran de presentar signades la declaració jurada i les bases reguladores, com a termini màxim fins al 2 d’abril, data límit també per a les sol·licituds individuals d’artesans que no estiguen inscrits en el Registre d’Artesans, per als comerciants i per a les associacions locals, que hauran de presentar tota la documentació requerida (detallada en les bases) en la Casa de Cultura.

Els models d’instància i de documentació es troben disponibles en la Seu Electrònica de l’IMCJB, on poden presentar-se, en línia. Les sol·licituds poden presentar-se també, presencialment, per Registre d’Entrada, en el Servei d’Informació de l’IMCJB (C/ Mariana Pineda, 93-95) sol·licitant cita prèvia en www.burjassot.org/citaprevia. L’horari d’atenció al públic és de dilluns a divendres de 9:00 a 14:00 i dimarts i dijous de 17:00 a 19:30 h.